CELEX: 22005D0466
Language: sk
Date: 2004-04-19 00:00:00
Title: 2005/466/ES: Rozhodnutie č. 1/2004 asociačnej rady EÚ–Maroko z 19. apríla 2004, ktorým sa prijímajú pravidlá potrebné na vykonávanie pravidiel hospodárskej súťaže

25.6.2005   
            
            
               SK
            
            
               Úradný vestník Európskej únie
            
            
               L 165/10
            
         ROZHODNUTIE č. 1/2004 ASOCIAČNEJ RADY EÚ–MAROKO
   z 19. apríla 2004,
   ktorým sa prijímajú pravidlá potrebné na vykonávanie pravidiel hospodárskej súťaže
   (2005/466/ES)
   ASOCIAČNÁ RADA EÚ–MAROKO,
   so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1) (ďalej len „dohoda“),
   keďže:
   
               (1)
            
            
               Zóna voľného obchodu medzi EÚ a Marokom má byť vytvorená najneskôr do 28. februára 2012.
            
         
               (2)
            
            
               Článok 36 ods. 3 dohody ustanovuje existenciu administratívnych spôsobov spolupráce medzi stranami s cieľom uľahčiť vykonanie odsekov 1 a 2 tohto článku a možnosť prijatia opatrení technickej spolupráce.
            
         
               (3)
            
            
               Článok 36 ods. 3 dohody ustanovuje, že asociačná rada do piatich rokov od nadobudnutia platnosti tejto dohody prijme pravidlá potrebné na vykonávanie pravidiel hospodárskej súťaže,
            
         ROZHODLA TAKTO:
   Jediný článok
   1.   Mechanizmus spolupráce medzi orgánmi strán zodpovednými za vykonávanie pravidiel hospodárskej súťaže je ustanovený v prílohe.
   2.   Orgány hospodárskej súťaže obidvoch strán budú informovať podvýbor asociačného výboru „Vnútorný trh“ o vykonávaní a spolupráci ustanovenej v rámci mechanizmu uvedeného v odseku 1.
   3.   Toto rozhodnutie nadobúda účinnosť dňom jeho prijatia.
   
      V Bruseli 19. apríla 2004
      
         
            Za asociačnú radu
         
         B. COWEN
      
   
   
      (1)  Ú. v. ES L 70, 18.3.2000, s. 2. Dohoda naposledy zmenená a doplnená výmenou listov z 30. decembra 2003 (Ú. v. EÚ L 345, 31.12.2003, s. 119).
   PRÍLOHA
   
      DOHODA O PRIDRUŽENÍ EÚ – MAROKO
      Mechanizmus spolupráce medzi orgánmi strán zodpovednými za vykonávanie pravidiel hospodárskej súťaže Kapitola I Všeobecné ustanovenia
      KAPITOLA I
      VŠEOBECNÉ USTANOVENIA
      1.   Ciele
      
                  1.1.
               
               
                  Prípady praktík, ktoré sú v rozpore s článkom 36 ods. 1 písm. a) a b) dohody sa riešia podľa príslušných právnych predpisov spôsobom, ktorý vylučuje akékoľvek škodlivé účinky na obchod a hospodársky rozvoj, ako aj negatívny dosah, ktorý môžu mať takéto praktiky na dôležité záujmy druhej strany.
               
            
                  1.2.
               
               
                  Právomoci orgánov hospodárskej súťaže strán na riešenie týchto prípadov vyplývajú z existujúcich pravidiel ich práva hospodárskej súťaže vrátane prípadov, keď sa tieto pravidlá uplatňujú na podniky, ktoré sa nachádzajú mimo ich území.
               
            
                  1.3.
               
               
                  Cieľom ustanovení je podporiť spoluprácu a koordináciu medzi stranami pri uplatňovaní ich práva hospodárskej súťaže, aby obmedzenia hospodárskej súťaže nebránili alebo nerušili priaznivé účinky, ktoré by mali byť výsledkom postupnej liberalizácie obchodu medzi Európskym spoločenstvom a Marokom.
               
            2.   Vymedzenie pojmov
      Pre potreby pravidiel sa rozumie pod:
      
                  a)
               
               
                  „právom hospodárskej súťaže“:
                  
                              i)
                           
                           
                              pre Európske spoločenstvo („Spoločenstvo“) články 81 a 82 Zmluvy o založení ES, nariadenie Rady (EHS) č. 4064/89 z 21. decembra 1989 o kontrole koncentrácií medzi podnikmi (1) a súvisiace sekundárne právne predpisy prijaté Spoločenstvom;
                           
                        
                              ii)
                           
                           
                              pre Maroko zákon č. 06/99 o voľných cenách a hospodárskej súťaži z 2 rabii I 1421 (5. júna 2000), ako aj súvisiace sekundárne právne predpisy;
                           
                        
            
                  b)
               
               
                  „orgánom hospodárskej súťaže“:
                  
                              i)
                           
                           
                              pre Spoločenstvo Komisia Európskych spoločenstiev vykonávajúca právomoci, ktoré jej priznáva právo hospodárskej súťaže Spoločenstva, a
                           
                        
                              ii)
                           
                           
                              pre Maroko Ministerstvo pre hospodárske záležitosti, všeobecné záležitosti a reformu hospodárstva;
                           
                        
            
                  c)
               
               
                  „vykonávacím opatrením“: akékoľvek uplatnenie práva hospodárskej súťaže prostredníctvom vyšetrovania alebo postupu, ktoré uskutoční orgán hospodárskej súťaže jednej strany a ktoré môže vyústiť do uloženia sankcií alebo opravných opatrení;
               
            
                  d)
               
               
                  „aktom v rozpore s pravidlami hospodárskej súťaže“ a „správaním a praktikami obmedzujúcimi hospodársku súťaž“: akékoľvek správanie alebo činnosť, ktoré nedovoľuje právo hospodárskej súťaže jednej strany a ktoré môže vyústiť do uloženia sankcií alebo opravných opatrení.
               
            KAPITOLA II
      SPOLUPRÁCA A KOORDINÁCIA
      3.   Oznamovanie
      
                  3.1.
               
               
                  Orgán hospodárskej súťaže každej strany oznamuje orgánu hospodárskej súťaže druhej strany vykonávacie opatrenia, ktoré prijíma, ak:
                  
                              a)
                           
                           
                              je oznamujúca strana toho názoru, že tieto opatrenia sú zaujímavé pre vykonávacie opatrenia druhej strany;
                           
                        
                              b)
                           
                           
                              by tieto opatrenia mohli výrazne ovplyvniť dôležitý záujem druhej strany;
                           
                        
                              c)
                           
                           
                              sa vzťahujú na obmedzenia hospodárskej súťaže, ktoré by mohli mať priame a značné účinky na území druhej strany, a
                           
                        
                              d)
                           
                           
                              sa týkajú aktov v rozpore s pravidlami hospodárskej súťaže uskutočnených prevažne na území druhej strany;
                           
                        
                              e)
                           
                           
                              sú podriadené určitým podmienkam alebo zakazujú nejakú činnosť na území druhej strany.
                           
                        
            
                  3.2.
               
               
                  Ak je to možné a ak to nie je v rozpore s právom hospodárskej súťaže strán a neohrozuje prebiehajúce vyšetrovanie, oznámenie sa uskutoční počas úvodnej fázy postupu, aby orgán hospodárskej súťaže, ktorý prijíma oznámenie, mohol vyjadriť svoj názor. Tento orgán hospodárskej súťaže pri svojom rozhodovaní náležite zohľadňuje prijaté stanoviská.
               
            
                  3.3.
               
               
                  Oznámenia ustanovené v bode 3.1 musia byť dostatočne podrobné, aby ich mohla druhá strana vyhodnotiť z hľadiska svojich záujmov.
               
            
                  3.4.
               
               
                  Strany sa zaväzujú vykonávať uvedené oznámenia v závislosti od administratívnych zdrojov, ktoré majú k dispozícii.
               
            4.   Výmena informácií a dôvernosť
      
                  4.1.
               
               
                  Strany si informácie vymieňajú spôsobom, ktorý uľahčuje správne uplatňovanie ich práva hospodárskej súťaže a podporuje lepšie vzájomné spoznávanie ich právnych odborníkov.
               
            
                  4.2.
               
               
                  Výmena informácií sa riadi normami pre dôvernosť, uplatňovanými na základe právnych predpisov obidvoch strán. Utajované skutočnosti, ktorých šírenie je výslovne zakázané alebo by mohlo strany poškodiť, sa oznamujú iba s výslovným súhlasom zdroja, od ktorého pochádzajú. Každý orgán hospodárskej súťaže chráni v maximálne možnom rozsahu dôvernosť každej skutočnosti, ktorá mu bola dôverne oznámená druhým orgánom hospodárskej súťaže podľa pravidiel, a rovnako odmieta akúkoľvek žiadosť tretej strany o oznámenie týchto skutočností bez súhlasu orgánu hospodárskej súťaže, ktorý informácie poskytol.
               
            5.   Koordinácia vykonávacích opatrení
      
                  5.1.
               
               
                  Každý orgán hospodárskej súťaže môže druhému orgánu hospodárskej súťaže oznámiť svoje želanie koordinovať vykonávacie opatrenia v určitej záležitosti. Táto koordinácia nebráni orgánom hospodárskej súťaže prijímať samostatné rozhodnutia.
               
            
                  5.2.
               
               
                  Pre určenie stupňa koordinácie orgány hospodárskej súťaže zohľadňujú:
                  
                              a)
                           
                           
                              pravdepodobné výsledky koordinácie;
                           
                        
                              b)
                           
                           
                              či je potrebné získať dodatočné informácie;
                           
                        
                              c)
                           
                           
                              zníženie nákladov pre orgány hospodárskej súťaže a dotknutých hospodárskych pracovníkov a
                           
                        
                              d)
                           
                           
                              lehoty uplatňované na základe ich príslušných právnych predpisov.
                           
                        
            6.   Konzultácie v prípade, že sú poškodené dôležité záujmy jednej strany na území druhej strany
      
                  6.1.
               
               
                  Každá strana v rámci možností a v súlade so svojimi vlastnými právnymi predpismi zohľadňuje pri realizácii vykonávacích opatrení dôležité záujmy druhej strany. Pokiaľ je orgán hospodárskej súťaže toho názoru, že vykonávacie opatrenie prijaté orgánom hospodárskej súťaže druhej strany na základe jeho práva hospodárskej súťaže môže poškodiť dôležité záujmy strany, ktorú zastupuje, oznámi svoj názor na túto záležitosť druhému orgánu hospodárskej súťaže alebo ho požiada o začatie konzultácií. Bez toho, aby bolo dotknuté pokračovanie jeho činnosti pri uplatňovaní jeho práva hospodárskej súťaže a jeho úplná voľnosť rozhodovania v poslednej inštancii, orgán hospodárskej súťaže, ktorý dostal takúto žiadosť, starostlivo preskúma stanoviská vyjadrené žiadajúcim orgánom hospodárskej súťaže, a najmä akýkoľvek návrh, pokiaľ ide o ďalšie možné prostriedky na uspokojenie potrieb a cieľov vykonávacieho opatrenia.
               
            
                  6.2.
               
               
                  Pokiaľ je orgán hospodárskej súťaže toho názoru, že jeden alebo viacero podnikov nachádzajúcich sa na území jednej zo strán vykonávajú alebo vykonávali akty v rozpore s pravidlami hospodárskej súťaže akéhokoľvek pôvodu, ktoré vážne ovplyvňujú záujmy strany, ktorú zastupujú, môže požiadať o začatie konzultácií s orgánom hospodárskej súťaže druhej strany, pričom platí, že toto právo sa realizuje bez toho, aby bola dotknutá prípadná činnosť na základe jeho práva hospodárskej súťaže, a neovplyvňuje slobodu rozhodovania dotknutého orgánu hospodárskej súťaže v poslednej inštancii. Orgán hospodárskej súťaže prijme vhodné opravné opatrenia v závislosti od platných právnych predpisov.
               
            7.   Technická spolupráca
      
                  7.1.
               
               
                  Strany sú otvorené potrebnej technickej spolupráci, ktorá im umožní využívať ich skúsenosti a posilní uplatňovanie ich práva hospodárskej súťaže a ich politiky hospodárskej súťaže v závislosti od zdrojov, ktoré majú k dispozícii.
               
            
                  7.2.
               
               
                  V rámci sprievodného programu na vykonávanie dohody môžu sa zohľadniť tieto druhy spolupráce:
                  
                              a)
                           
                           
                              vzdelávacie činnosti, ktoré úradníkom umožnia získať praktické skúsenosti;
                           
                        
                              b)
                           
                           
                              semináre, osobitne pre úradníkov, a
                           
                        
                              c)
                           
                           
                              štúdie o právach a politikách hospodárskej súťaže s cieľom podporiť rozvoj.
                           
                        
            8.   Správa spôsobov uplatňovania
      Sledovanie a vyhodnotenie spolupráce v tejto oblasti zabezpečuje podvýbor „Vnútorný trh“, ktorý bol vytvorený v rámci dohody rozhodnutím asociačnej rady z 24. februára 2003.
      9.   Zmeny a doplnenia a aktualizácia pravidiel
      Asociačná rada po predbežnej porade s orgánmi hospodárskej súťaže môže zmeniť a doplniť tieto pravidlá.
   
   
      (1)  Ú. v. ES L 395, 30.12.1989, s. 1. Nariadenie naposledy zmenené a doplnené nariadením (ES) č. 1310/97 (Ú. v. ES L 180, 9.7.1997, s. 1).